ÜMUMDÜNYA ƏDALƏT EVİ

9 noyabr 2018

Dünya bəhailərinə

Sevgili dostlar,

Acınacaqlı dərəcədə qüsurlu bir dünya nizamının parçalanma prosesi ümidsizlik, çaşqınlıq, müharibə və təhlükə törədərək planetin hər bir tərəfində sürət yığarkən, bunun yerinə yeni nizam qurmaq üçün səbir və fədakarlıqla işlədikcə, hər yerdə dostların ürəkləri əmin, gözləri aydın baxışlı, ayaqları möhkəm olmalıdır. Üzərində bizim qurduğumuz təməl Həzrət Bəhaullahın hidayətidir. Onun göstərişi açıq və aydındır: “Bu bəndə hər bir çalışqan və təşəbbüskar ruha müraciət edir ki, ən yüksək dərəcədə səy qoysunlar və bütün diyarlarda şəraiti yaxşılaşdırmaq üçün ayağa qalxsınlar, hikmət və bəyan kövsəri ilə, Tək, Bənzərsiz, Qüdrətli və Comərd Allaha bəslədiyi məhəbbətin gücü ilə ölüləri diriltsinlər”. Onun ilahi dərmanı yazılmışdır: “Tək Haqq olan Allah Mənə şəhadət verir, xilqətin bütün zərrələri təsdiq edir ki, yer üzü xalqlarının yüksəlişinə, irəliləyişinə, təlim-tərbiyəsinə, hifzinə və dirçəlməsinə aparan bu vasitələr Bizim tərəfimizdən aydın şəkildə izhar olunmuş, İzzət Qələmi ilə Müqəddəs Kitablarda və Lövhlərdə nazil edilmişdir”. Və Onun təminatı hər bir vəfalı ürəkdə həkk olunmuşdur: “Dünyanın yaxşılaşdırılmasına pak və xeyir əməllər, bəyənilən və layiqli davranışla nail olmaq olar”.

Həzrət Əbdül-Bəha və Şövqi Əfəndinin risalətləri dövründə maddi və ruhani tərəqqini birləşdirmək üçün Həzrət Bəhaullahın təlimlərini sistematik tətbiq etməyə başlaya bilən kifayət saylı ilk icma Əmrin Beşiyindəki inananların icması idi. Müqəddəs Torpaqdan davamlı olaraq axan rəhbərlik İran bəhailərini cəmisi bir ya iki nəsil boyunca nəhəng addımlar atmağa və öz ölkələrinin tərəqqisinə görkəmli töhfə verməyə qabil etdi. Qızlar da daxil olmaqla mənəvi təlim-tərbiyə və akademik təhsil verən məktəblər şəbəkəsi çiçəkləndi. Bəhai icmasında savadsızlıq, faktiki olaraq aradan qaldırıldı. Xeyriyyə yönümlü təşəbbüslər irəli sürüldü. Geniş cəmiyyətdə etnik və dini qruplar arasında alovlanan təəssübkeşliklər icmanın mehriban ağuşunda söndürüldü. Kəndlər təmizliyi, nizamı və tərəqqisi ilə seçilməyə başladı. O ölkənin bütün inananları başqa bir ölkədə “əzab çəkənlərə nicat, yoxsullara ruzi, köçkünə sığınacaq, məhruma təsəlli, cahilə təlim-tərbiyə” vermək üçün tərtib olunmuş öz yardımçı təsisləri ilə birinci Məşriqul-Əzkarın tikilməsində mühüm vasitə olmuşlar. Zaman keçdikcə bu cür səylər dünyanın müxtəlif hissələrində digər Bəhai icmalarının geniş təşəbbüsləri ilə çoxalmışdır. Lakin Şövqi Əfəndinin bir icmaya qeyd etdiyi kimi, onda inananların sayı həddən artıq az idi ki, geniş cəmiyyətdə nəzərəçarpacaq dəyişiklik yarada bilsin və Quruculuq Çağının birinci yarım əsrindən çox bir müddətdə inananlar enerjilərini Əmrin təbliği üzərində cəmləşdirməyə təşviq edilirdilər, çünki bu ancaq bəhailərin edə biləcəkləri bir iş idi – həqiqətdə də onların əsas ruhani öhdəlikləri idi – və bu onları insanlığın problemlərinə daha da birbaşa xitab edəcəkləri zaman üçün hazırlayacaqdı.

Otuz beş il öncə icmanın daxilində və xaricindəki şərtlər birləşərək cəmiyyətin həyatına daha da çox cəlb olunmaq üçün yeni imkanlar yaratdı. Əmr elə bir mərhələyə qədər inkişaf etmişdi ki, bu mərhələdə sosial və iqtisadi inkişaf prosesi onun müntəzəm məqsədlərinə daxil edilməli idi və 1983-cü ilin oktyabrında biz dünya bəhailərini özünün yeni çalışma sahəsinə daxil olmağa dəvət etdik. Dostların dünya üzrə fəaliyyətlərini irəlilətmək və koordinasiya etməkdə bizə kömək etmək üçün Bəhai Dünya Mərkəzində Sosial-İqtisadi İnkişaf Ofisi quruldu. Mürəkkəblik səviyyəsindən asılı olmayaraq, sosial-iqtisadi inkişaf üzrə bəhai fəaliyyətləri o zaman yüzlərlə ölçülürdü. Bu gün isə onların sayı, məktəblər və onlarla inkişaf təşkilatları daxil olmaqla, on minlərlə ölçülür. Geniş diapazondakı cari fəaliyyətlər bir sıra meydanoxuyucu məsələləri, o cümlədən, məktəbəqədər təhsildən tutmuş universitetə qədər, savadlılıq, səhiyyə, ətraf mühit, qaçqınlara dəstək, qadınların inkişafı, yeniyetmələrin gücləndirilməsi, irqi təəssübkeşliklərin aradan qaldırılması, kəndin inkişafı kimi məsələlərə baxaraq kənd və qonşuluqlardan region və ölkələrə qədər miqyasa malikdir. Həzrət Bəhaullahın Əmrinin gücü genişlənmə və möhkəmlənmə prosesinin, xüsusilə də, qabaqcıl klasterlərdə, sürətlənməsinin nəticəsi olaraq dostların kollektiv həyatlarında daha sistematik şəkildə özünü ifadə etməyə başladı. Bundan əlavə, əlbəttə, saysız-hesabsız inananlar öz peşə və könüllülük səyləri ilə ümumun rifahı üçün təsis edilmiş layihə və təşkilatlara öz enerji və anlayışları ilə töhfə verirlər.

Odur ki, biz bir daha Əmrin daxilində və xaricindəki güclərin Bəhai dünyasında sosial-iqtisadi işin yeni mərhələsini mümkün etməsini görürük. Ona görə də biz bu müqəddəs Qoşa Mövlud Bayramları münasibətilə, məmnuniyyətlə elan edirik ki, Sosial-İqtisadi İnkişaf Ofisi inkişaf edərək indi Dünya Mərkəzində qurulmuş dünya miqyaslı yeni təsisata, Bəhai Beynəlxalq İnkişaf Təşkilatına çevrilir. Bundan əlavə, Bəhai İnkişaf fondu yaradılacaq və yeni təşkilat ondan istifadə edərək dünya miqyaslı həm çoxdan mövcud olan, həm də yeni yaranan inkişaf səylərinə kömək edəcəkdir; Bu, Ədalət Evi tərəfindən dəstəklənəcəkdir və fərdlər və təsisatlar da ona öz töhfələrini verə bilərlər.

Beş üzvdən ibarət direktorlar şurası təyin olunacaq və o, sosial-iqtisadi inkişafda dünya icmasının səylərini irəli aparmaq və koordinasiya etmək üçün məşvərət orqanı kimi işləyəcəkdir. Direktorlar Əhd Günündən başlayaraq beş il müddətinə xidmət edəcəklər. Əmrin ruhani və inzibati mərkəzindən işləyərək şura, inkişaf işinin Bəhai dünyasının çoxlu səyləri ilə uzlaşmasını təmin etmək üçün Ədalət Evi və Beyəlxalq Təbliğ Mərkəzi ilə məşvərət edəcəkdir. Yeni təsisat əvvəllər Sosial-İqtisadi İnkişaf Ofisinin yerinə yetirdiyi funksiya və mandatı qəbul etməklə işə başlayacaq və sonra o, funksiyaları genişlənən miqyasda və daha yüksək komplekslik səviyyəsində həyata keçirmək üçün tədricən inkişaf edəcəkdir. Bu, dünya üzrə bəhai fərdlərin, icmaların və təsisatların öz fəaliyyətlərinin diapazonunu genişləndirmək və möhkəmləndirməkdə səylərini gücləndirəcəkdir. Təşkilat, milli icmalarda sosial-iqtisadi inkişaf üçün təsisat qabiliyyətini, yeni agentliklərin yaradılması və irəli getmiş inkişaf təşkilatlarının meydana çıxması vasitəsi də daxil olmaqla, möhkəmləndirməkdə kömək edəcəkdir. Bu təşkilat beynəlxalq səviyyədə, səmərəli olması sübut olunmuş inkişaf yanaşmaları və metodologiyalarını irəlilədəcəkdir. O, inkişaf sahəsindəki yeniliklərlə ayaqlaşacaq və onların ruhani prinsiplərlə bir ahəngdə tətbiqini müvafiq təlim almış bəhailərin köməyi ilə araşdıracaqdır. Bu, özünün müxtəlif hərəkət xətlərini yerinə yetirməkdə zəruri olan resurs şəxslər və qitələr üzrə təsisat strukturları şəbəkəsi formalaşdıracaqdır. Hər şeydən əvvəl, özündən öncəki Sosial-İqtisadi İnkişaf Ofisi kimi, onun birinci dərəcəli məqsədi hərəkət, hərəkət üzərində düşünmə, oxuyub-öyrənmə və məşvərəti bəsləmək və dəstəkləməklə, təcrübəni toplamaq, sistemləşdirmək, konseptuallaşdırmaqla və təlimlə – və hamısı da Əmrin Təlimləri işığında olmaqla – inkişaf barədə öyrənməyə kömək etmək və onu irəlilətmək olacaqdır.

Kərmil Dağında Müqəddəs Ailənin uyuduqları yerləri əhatə edən Qövsdə, Şövqi Əfəndi həm binaların ucaldılmasını, həm də beynəlxlaq təsisatların – inzibati, elmi və sosial – qurulmasını öngörürdü ki, onlar Həzrət Bəhaullahın Dininin himayəsi altında çiçəklənəcəkdi. Sosial-iqtisadi inkişaf üzrə bu yeni təsisat böyüyəcək və qarşıdakı onillər və əsrlər ərzində Ədalət Evinin rəhbərliyi altında insanlığın ehtiyacına uyğun olaraq və Həzrət Bəhaullahın öngördüyü maddi və ruhani sivilizasiya bu asılılıqlar dünyasında gerçəkləşənə qədər inkişaf edəcəkdir.

Əlbəttə, son nəticədə, Bəhai sosial-iqtisadi inkişaf işi hər yerdə dostların əlindədir. Meydana çıxan fürsətlərdən tam istifadə etmək üçün gərək kimsə təşviq və bəsirəti Bəhai təlimlərinin kamil Nümunəsindən uzaqda axtarmasın. Onun sözlərinə baxın: “Biz davamlı olaraq insanın xoşbəxtliyi üçün yeni təməllər qurmalı, bu məqsədlə yeni vasitələr yaratmalı və inkişaf etdirməliyik. Öz məsuliyyətlərini yerinə yetirmək üçün ayağa qalxan insan necə ali, necə şərəflidir; əgər o cəmiyyətin rifahına göz yumursa və qiymətli həyatını xudbin maraqları və şəxsi mənfəətləri üçün sərf edirək boşuna xərcləyirsə, o necə də miskin və mənfurdur. Əgər insan sivilizasiya və ədalət meydanında yüksək cəhd atında cövlan edirsə, ən ali xoşbəxtlik onundur və belə bir insan dünyada və insan qəlbində Allahın əlamətlərini görür”.

[İmzalamışdır: Ümumdünya Ədalət Evi]